Ֆյունեսը, ինչպես և Տոտոն, ուներ ազնվական ծագում, սակայն նրանց բեմական կերպարները չափազանց տարբեր էին։ Տոտոյի խաղը բարձր կատակերգություն է, և նրա ծիծաղն անբաժան է տխրությունից, իսկ Ֆյունեսի խաղը պարզապես ծիծաղ է պարգևում՝ հանդիսատեսին չդրդելով ավելի լուրջ խորհրդածությունների։ Նա ինքն էլ գիտակցում էր դա՝ ասելով․ «Ես զվարճություն եմ վաճառում առավոտյան իննից մինչև երեկոյան յոթը»։ Նրա հերոսները հիմնականում կա՛մ օրինազանցներ են, կա՛մ ոստիկաններ։